Tidligere i dag skrev bt.dk på baggrund af en artikel fra Metroxpress, at de velkendte is-biler fra Hjem-IS ikke længere kan køre i nogle af de såkaldte ghetto-områder i Danmark. Derfor har de have ansat tidligere politi-betjente, som bedre er i stand til at håndtere tyveri og sure kunder i problemområder.

Men den historie er 'vildt overdrevet' siger direktøren for Hjem-IS, Frank Waller, nu til netmediet dagens.dk.

»Det er en storm i et glas vand. Vi har 30.000 køreture hvert år, og vi har måske problemer på en eller to af de ture,« siger Frank Waller til dagens.dk, hvor han desuden kaldert historien »vildt overdrevet«.

Han fortæller til dagens.dk, at is-virksomheden kun har haft et til to tilfælde om året, hvor der er sket noget. Og i direktørens tid i selskabet - siden januar 2014 - har han ikke oplevet episoder, som blev meldt til politiet.

Et overfald - for fire år siden

Direktøren fortæller, ligesom der stod i den oprindelige historie, at en Hjem-IS-chauffør for fire år siden blev overfaldet i Gellerup-parken i Aarhus. Derefter blev ruten nedlagt.

Men at det skulle være et generelt problem med vold, tyveri, røverier og chikane, afviser han over for dagens.dk.

»Det er helt overdrevet. Vi er glade og tilfredse. Det er som regel en glæde og en fest at komme rundt,« siger Frank Waller.

I den oprindelige historie i Metroxpress fortæller en administrativ medarbejder fra selskabet, at Hjem-IS i København holder sig fra ghetto-området Tingbjerg nordvest for København.

Det afviser driftsdirektør i Hjem-IS, Tom Roth, over for dagens.dk. Han fortæller, at der ikke er tale om, at hele Tingbjerg må undvære is-bilen. Det drejer sig blot om nogle udvalgte gader, som i halvandet år ikke har haft besøg af bilen med den velkendte klokke. Det skyldes et røveri for halvandet år siden, og pausen er midlertidig siger han til dagens.dk.

Historien om Hjem-IS-chikanen gik lynhurtigt landet rundt, da flere medier tog den op. Både Ekstra.-Bladet, tv2.dk og altså bt.dk skrev om chikanen, som direktøren altså kalder »vildt overdrevet«.

Hos MetroExpress, der oprindelig skrev historien, under man sig over direktørens nye udtalelser:

»Vi gengiver blot, hvad de ledende medarbejdere hos Hjem-IS' lokalafdelinger fortæller os.«